KIRJALLINEN KYSYMYS P-2264/00 esittäjä(t): Vincenzo Lavarra (PSE) komissiolle. Oikeus pitää kaupan syötäväksi tarkoitettuja viinirypäleitä, jotka on kirjattu viljeltäväksi ja hyväksytty Italian kansallisten lajikkeiden luetteloon yhteisön säännöksiä noudattaen.



Virallinen lehti nro 113 E , 18/04/2001 s. 0077 - 0078



KIRJALLINEN KYSYMYS P-2264/00 esittäjä(t): Vincenzo Lavarra (PSE) komissiolle (29. kesäkuuta 2000) Aihe: Oikeus pitää kaupan syötäväksi tarkoitettuja viinirypäleitä, jotka on kirjattu viljeltäväksi ja hyväksytty Italian kansallisten lajikkeiden luetteloon yhteisön säännöksiä noudattaen Useat siemenettömien viinirypäleiden tuottajat Etelä-Italiassa, erityisesti sugraone-lajikkeen (tavallinen lajike, joka on kirjattu viljeltäväksi ja hyväksytty Italian kansallisten lajikkeiden luetteloon) tuottajat, ovat huolestuneita eräiden yhteisön maahantuojien asenteesta. Nämä edellyttävät oston yhteydessä, että sugraonen tuottajan osalta tarkistetaan, onko se maksanut oletetusta tuotanto-oikeudesta yhdysvaltalaiselle yritykselle, joka väittää omistavansa kyseisen lajikkeen (vaikkakin eri nimellä) patentin myös, mitä kaupanpitämiseen tulee. Jotta vältyttäisiin epäoikeudenmukaisilta rangaistuksilta ja sisämarkkinoiden vääristymiltä, voisiko komissio selventää seuraavia seikkoja: 1. Voivatko tuottajat pitää kaupan tätä sugraone-lajiketta laillisesti ja vapaasti, ilman että mahdolliset yhteisön ostajat asettavat rajoituksia, jotka liittyvät kyseisen rypälelajikkeen tuotanto-oikeudesta suoritettavan maksun tarkistamiseen? 2. Koskeeko patenttioikeudesta maksaminen tuotanto- ja kaupanpitämisvaiheessa (ja se, että ostajat tarkastavat, onko maksu suoritettu) vain niiden syötäväksi tarkoitettujen, patentoitujen viinirypälelajikkeiden, joiden nimitys on rekisteröity, kaupanpitämistä vai koskeeko se myös niitä tapauksia, joissa tuottaja pitää kaupan syötäväksi tarkoitettuja viinirypälelajikkeita, joilla on oma nimitys, kuten sugraone, ja jotka on kirjattu viljeltäväksi ja hyväksytty Italian kansallisten lajikkeiden luetteloon yhteisön säännöksiä noudattaen? Franz Fischlerin komission puolesta antama täydentävä vastaus (19. syyskuuta 2000) Lajikkeen kirjaaminen Italian kansallisten lajikkeiden luetteloon ei merkitse sitä, että sitä ei suojeltaisi yhteisön tai kansallisia säännöksiä noudattaen kasvinjalostajanoikeuksien osalta. Jotta esitettyihin kysymyksiin voitaisiin vastata, on välttämätöntä tietää mainittua syötäväksi tarkoitettua viinirypälelajiketta koskevan suojelun tarkka luonne ja suojaamisala. Niitä ei täsmennetä kysymyksessä. Tämän johdosta, jos mainittua lajiketta (Sugraone) ei suojella yhteisön kasvinjalostajanoikeuksilla, sellaisina kuin niistä on säädetty yhteisön kasvinjalostajanoikeuksista 27 päivänä heinäkuuta 1994 annetussa neuvoston asetuksessa (ETY) N:o 2100/94(1), jota koskeva toimivaltainen elin on yhteisön kasvilajikevirasto, sitä voi koskea samankaltainen Italian kansallinen suojelu, jonka arvoisa parlamentin jäsen voi varmistaa kasvinjalostajanoikeuksista vastaavilta Italian toimivaltaisilta viranomaisilta. Selvennettäköön, että yhteisön kasvinjalostajanoikeuksien suojelu, josta asetuksessa (EY) N:o 2100/94 säädetään, ulottuu lajikkeesta korjattuun aineistoon, varsinkin hedelmiin, jos se on saatu käyttämällä suojellun lajikkeen osia luvattomasti. Voi siis olla, että ostajat haluavat varmistaa, että niiden kaupan pitämät hedelmät on tuotettu suojellun lajikkeen sallituissa kasveissa. Mainitut suojelut koskevat myös sekä rekisteröidyllä tavaramerkillä kaupan pidettyjä tuotteita että samasta lajikkeesta saatuja tuotteita, joita on pidetty kaupan toisilla suojelemattomilla kaupallisilla nimikkeillä. Joka tapauksessa syötäviksi tarkoitettujen viinirypäleiden kaupan pitämistä koskevista vaatimuksista 22 päivänä joulukuuta 1999 annetussa komission asetuksessa (EY) N:o 2789/1999(2) säädetään, että pakkauksissa on kaikissa tapauksissa ilmoitettava lajikkeen nimi. (1) EYVL L 227, 1.9.1994. (2) EYVL L 336, 29.12.1999.